**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 18.12.2017, ora 08.00 – 19.12.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 19.12.2017, ora 07.00**

**RÂURI**

**Debitele au fost în general în scădere**, exceptând râurile din bazinele hidrografice: Jiu, Olt, Vedea, Argeș, Ialomița, Siret (exceptând Moldova și Bistrița), bazinul mijlociu și inferior al Prutului și râurile din Dobrogea, unde au fost relativ staționare. Pe cursul inferior al Mureșului și pe cursul superior al Prutului debitele au fost în creștere prin propagare.

Se situează peste:

- **COTA DE INUNDAŢIE** râul Tur la staţia hidrometrică Micula (310+58)-jud. SM (sector îndiguit);

- **COTELE DE ATENȚIE** râurile la staţiile hidrometrice: Tur - Călinești Oaș (350+39)-jud. SM, Tur - Turulung (360+46)-jud. SM, Crişul Negru – Zerind (600+58)-jud. AR.

Debitele se situează în general la valori peste mediile multianuale lunare, mai mici (30-90%) pe râurile din bazinele: Bârzava, Moravița, Cerna, Vedea, Argeș, bazinele mijlocii și inferioare ale Jiului, Oltului și Prutului și sub 30 % pe râurile din bazinul hidrografic al Bârladului.

**Debitele vor fi în general în staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna, Moldova, Bistrița și cursul superior al Prutului, unde vor fi în scădere.

Se vor situa peste:

- **COTA DE INUNDAŢIE** râul Tur la staţia hidrometrică Micula (310+20)-jud. SM (sector îndiguit);

- **COTELE DE ATENȚIE** râul Tur la staţiile hidrometrice: Călinești Oaș (350+10)-jud. SM și Turulung (360+10)-jud. SM.

**DUNĂRE**

**Debitul la intrarea în ţară (secţiunea Baziaş) în intervalul 18.12 – 19.12.2017 a fost în creștere, având valoarea de 8300 m3/s**, peste media lunii decembrie (5200 m3/s).

În aval de Porţile de Fier debitele au fost în creştere.

**Debitul la intrarea în ţară (secţiunea Baziaş) va fi în creştere (8700 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 18.12.2017, ora 08.00 – 19.12.2017, ora 06.00**

**ÎN ŢARĂ**

Vremea a fost, în general, închisă şi a continuat să se răcească, în cea mai mare parte a ţării. Temperaturile maxime s-au încadrat între -2 grade la Șiria (jud. Arad) şi 6 grade la Turnu Măgurele şi Constanţa. Local au căzut precipitaţii slabe, mixte - în Oltenia, Muntenia, Transilvania şi cu totul izolat în nordul Carpaţilor Orientali, iar în zona Munţilor Apuseni, a Carpaţilor Meridionali şi în Moldova, sub formă de ninsoare. Vântul a suflat slab şi moderat, cu unele intensificări în extremităţile de nord-est, de sud-est, dar trecător şi în sud-vest, cu viteze de până la 45-50 km/h şi doar izolat 65 km/h. La ora 20, era strat de zăpadă în zona montană, cu grosimi în platformele staţiilor meteorologice de până la 101...116 cm (la peste 2100 m altitudine în Masivele Bucegi şi Făgăras, dar şi în Munţii Țarcu), pe arii restrânse în Transilvania - până la 8 cm şi izolat în sudul Banatului, dealurile sudice şi estul Moldovei, în general, sub 5...6 cm. În cursul zilei, pe spaţii mici s-a semnalat ceaţă în regiunile sudice şi estice. La ora 06, valorile termice erau cuprinse între -12 grade la Miercurea Ciuc şi 2 grade la Drobeta-Turnu Severin, Caracal, Videle, Bucureşti-Filaret, Călăraşi şi Constanţa.

**LA BUCUREŞTI**

Vremea a fost închisă şi trecător, în prima parte a zilei au căzut precipitaţii slabe, mixte. Vântul a suflat, în general, slab. Temperatura maximă, uşor mai scăzută decât cea din intervalul anterior, a fost de 2 grade la Afumaţi şi Băneasa şi 3 grade la Filaret, iar la ora 06, se înregistra 1 grad la Afumaţi şi Băneasa şi 2 grade la Filaret.

**3. Prognoza meteorologică în intervalul 19.12.2017, ora 08.00 – 20.12.2017, ora 08.00**

**ÎN ŢARĂ**

Vremea va fi, în general, închisă în cursul zilei, când vor mai fi precipitaţii slabe, dar pe arii restrânse, predominant sub formă de ninsoare, în centrul şi în sudul teritoriului. Noaptea - înnorările vor persista în regiunile din jumătatea de răsărit a ţării, unde doar izolat va fulgui, iar în jumătatea de vest, cerul va deveni variabil. Vântul va mai prezenta unele intensificări în nordul Moldovei, Carpaţii de Curbură şi Delta Dunării, iar în rest va sufla slab şi moderat. Temperaturile maxime, în jurul celor specifice perioadei în sud şi în sud-est şi uşor mai scăzute decât acestea în celelalte zone, se vor încadra între -3 şi 5 grade. Minimele vor fi cuprinse între -8 şi 0 grade, mai mici în depresiuni, până la -11....-10 grade. Pe spaţii mici, vor fi condiţii de ceaţă.

**LA BUCUREŞTI**

Vremea va fi predominant închisă. Trecător, vor mai fi posibile precipitaţii slabe, sub formă de lapoviţă şi ninsoare. Vântul va sufla în general slab. Regimul termic, apropiat de cel specific perioadei, va fi caracterizat de o temperatură maximă de 3...4 grade şi o minimă de -4...-1 grad.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 18 decembrie 2017 ora 20 – 20 decembrie 2017 ora 20**

**Starea stratului de zăpadă în data de 18.12.2017, ora 14:**

Vremea s-a răcit faţă de ziua precedentă şi a fost în general închisă. Cerul a fost noros şi pe arii extinse a nins. Vântul a suflat slab şi moderat. Pe creste s-a semnalat trecător ceaţă.

În zona monitorizată, grosimea stratului de zăpadă a crescut cu 10...15 cm, astfel că la ora 14, aceasta măsura: 116 cm la Bâlea-Lac, 98 cm la Vârful Omu, 21 cm la Sinaia, 18 cm la Fundata şi 16 cm la Predeal.

**Evoluţia vremii în intervalul 18.12.2016 ora 20 – 20.12.2017 ora 20:**

Vremea va fi rece, geroasă noaptea în întreaga zonă montană, iar ziua şi în zonele înalte, la peste 1800 m. Cerul va fi temporar noros şi trecător va ninge slab. Vântul va sufla slab şi moderat, din sector predominant nord-vestic. Local se va semnala ceaţă, asociată izolat cu depunere de chiciură.

**Peste 1800 m:** temperaturi minime: -19 la -13 gr.C; temperaturi maxime: -16 la -10 gr.C;

**Sub 1800 m:** temperaturi minime: -14 la -8 gr.C; temperaturi maxime: -12 la -5 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**

Stratul de zăpadă proaspătă, uşoară, de tip pulver, depus în ultimele 24 de ore măsoară până în 15 cm, iar în următoarele două zile se vor mai depune până la 10 cm de zăpadă. Dedesubt se află zăpada veche, constituită mai ales peste cruste mai vechi. Temperaturile scăzute vor încetini metamorfoza cristalelor de zăpadă. Pe pantele înclinate, zăpada uşoară va putea aluneca cu uşurinţă peste stratul vechi, chiar în condiţii de supraîncărcări slabe.

**La altitudini mai mici de 1800 m: RISC REDUS (1)**

Zăpada recent depusă măsoară 10...15 cm, iar ninsorile prognozate pentru intervalul următor vor fi slabe, astfel încât grosimea stratului de zăpadă nu va creşte semnificativ. În aceste condiţii riscul de avalanşe se menţine redus - acestea se pot declanşa izolat, pe pantele foarte înclinate sau în zonele unde există depozite mai însemnate de zăpadă.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

**A.B.A. Dobrogea-Litoral** informează despre producerea unei poluări, în data de 17.12.2017, în jurul orei 21.40, în dana 9A a portului Midia, de către nava M/T PROVIDENCE, pavilion Grecia, aflată sub operaţiuni de încărcare motorină. S-au scurs circa 300 l de motorină pe puntea navei şi în interiorul barajului antipoluant, ca urmare a manipulării greşite a valvulelor de încărcare. S-au luat măsuri de limitare şi oprire a poluării prin intervenţia promptă a echipajului, precum şi a operatorului din dană.

Comandantul navei a fost amendat cu suma de 8000 lei, conform HG 876/2007 art. 4 lit.a.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru perioada 15.12.2017-17.12.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**A.P.M. Satu Mare** revine cu informaţii despre incendiul izbucnit în data de 18.12.2017, ora 02.45, la o sondă din zona localităţii Moftin, judeţul Satu Mare. Serinus Energy România cu sediul în Bucureşti efectua lucrări pregătitoare de punere în funcţiune a sondei. Cauzele care au dus la aprinderea pungii de gaz urmează a fi cercetate. Sonda deţine acte de reglementare din punct de vedere al protecţiei mediului şi este amplasată în câmp deschis la mai mult de 1 km de aşezări umane sau construcţii. Se intervine pentru stingerea incendiului.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17.12.2017-18.12.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECTIA DE COMUNICARE